b'\n_START_ARTICLE_\n\xc5\xaamin\xc4\x97 mielogenin\xc4\x97 leukemija\n_START_SECTION_\nEpidemiologija\n_START_PARAGRAPH_\nRizika susirgti \xc5\xabmine mielogenine leukemija did\xc4\x97ja vyresniame am\xc5\xbeiuje. Am\xc5\xbeiaus mediana diagnoz\xc4\x97s metu vienoje \xc5\xa0vedijoje atliktoje studijoje buvo 72 metai.\n_START_SECTION_\nIndukcija\n_START_PARAGRAPH_\nRemisijos indukcijai vis\xc5\xb3 r\xc5\xab\xc5\xa1i\xc5\xb3 \xc5\xaaML (i\xc5\xa1skyrus \xc5\xabmin\xc4\x99 promielocitin\xc4\x99 leukemij\xc4\x85) skiriama chemoterapija antraciklinu ir citarabinu. Tris dienas skiriant daunorubicin\xc4\x85 arba idarubicin\xc4\x85 kombinacijoje su septyni\xc5\xb3 dien\xc5\xb3 trukm\xc4\x97s citarabino infuzija, vadinam\xc4\x85j\xc4\x85 7+3 schem\xc4\x85 pavyksta pasiekti remisij\xc4\x85 65\xe2\x80\x9375\xc2\xa0% jaunesnio am\xc5\xbeiaus ligoni\xc5\xb3 (<60 met\xc5\xb3) ir 40\xe2\x80\x9360\xc2\xa0% vyresnio am\xc5\xbeiaus pacient\xc5\xb3. Tyrimai, analizav\xc4\x99 vaist\xc5\xb3 dozi\xc5\xb3 modifikacijas ar kombinacijas su kitais medikamentais gydymo rezultat\xc5\xb3 i\xc5\xa1 esm\xc4\x97s nepagerino, nors yra studij\xc5\xb3, kuri\xc5\xb3 duomenimis antraciklino doz\xc4\x97s padidinimas (daunorubicino doz\xc4\x97 90 mg/m2 vietoje 45 mg/m2) padidina remisijos indukcijos tikimyb\xc4\x99, ypa\xc4\x8d pacient\xc5\xb3 grup\xc4\x97je nuo 60 iki 65 met\xc5\xb3. Remisijos indukcijos rezultatas nulemia paciento prognoz\xc4\x99, nepasiekus remisijos daugelis ligoni\xc5\xb3 mir\xc5\xa1ta per vienerius metus nuo diagnoz\xc4\x97s nustatymo. Kita vertus, vyresnio am\xc5\xbeiaus ligoniams yra nema\xc5\xbea rizika mirti d\xc4\x97l gydymo komplikacij\xc5\xb3. Tokiais atvejais citogenetiniai ir molekuliniai \xc5\xbeymenys padeda pasirinkti teising\xc4\x85 gydymo taktik\xc4\x85._NEWLINE_NPM1 mutacija yra da\xc5\xbeniausia visose am\xc5\xbeiaus grup\xc4\x97se (25\xe2\x80\x9335\xc2\xa0%). \xc5\xa0i mutacija susijusi su geru atsaku \xc4\xaf gydym\xc4\x85 visose am\xc5\xbeiaus grup\xc4\x97se, skiriant intensyvi\xc4\x85 chemoterapij\xc4\x85 remisija pasiekiama 80\xe2\x80\x9390\xc2\xa0% ligoni\xc5\xb3. Pana\xc5\xa1us atsakas \xc4\xaf intensyv\xc5\xb3 gydym\xc4\x85 gaunamas esant CEBPA mutacijai ir \xc5\xaaML su t(8;21), RUNX1-RUNX1T1 arba inv(16)/t(16;16), CBF\xce\xb2-MYH11. \xc5\xa0ie genetiniai pakitimai yra indikacija skirti intensyvi\xc4\x85 chemoterapij\xc4\x85, kadangi yra didel\xc4\x97 tikimyb\xc4\x97 i\xc5\xa1gydyti lig\xc4\x85.'